MTLS ออกหุ้นกู้ไม่เกิน 4.25 พันลบ.จำนวน 3 ชุด ขายรายใหญ่ 23-25 พ.ค.60
MTLS ออกหุ้นกู้ไม่เกิน 4.25 พันลบ.จำนวน 3 ชุด ดอกเบี้ย 3.30%-3.75%-4.20% เสนอขายรายใหญ่ วันที่ 23-25 พ.ค.60 หวังใช้เป็นเงินทุนหมุนเวียน-ขยายธุรกิจ โดยมีธนาคารกรุงเทพ ธนาคารซีไอเอ็มบีไทย และ บล.ภัทร เป็นผู้จัดการการจัดจำหน่ายหุ้นกู้
18 พ.ค. 2560

บริษัท เมืองไทย ลิสซิ่ง จำกัด (มหาชน) หรือ MTLS เปิดเผยว่า บริษัทได้ยื่นแบบแสดงรายการข้อมุล(ไฟลิ่ง)ต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อเสนอขายหุ้นกู้บริษัทครั้งที่ 2/2560 มูลค่าไม่เกิน 4,250 ล้านบาท ซึ่งบริษัทมีวัตถุประสงค์ที่จะนำไปเป็นเงินทุนหมุนเวียนในการดำเนินธุรกิจ และ/หรือ รองรับการขยายธุรกิจของบริษัท
โดยหุ้นกู้ดังกล่าว แบ่งออกเป็น 3 ชุด ได้แก่ หุ้นกู้ชุดที่ 1 เสนอขายไม่เกิน 1,000 ล้านบาท อายุ 1 ปี 6 เดือน ครบกำหนดไถ่ถอนปี พ.ศ. 2561 มีอัตราดอกเบี้ยคงที่ 3.30% ต่อปี , หุ้นกู้ชุดที่ 2 เสนอขายไม่เกิน 1,700 ล้านบาท อายุ 2 ปี 6 เดือน ครบกำหนดไถ่ถอนปีพ.ศ.2562 มีอัตราดอกเบี้ยคงที่ 3.75% ต่อปี
และหุ้นกู้ชุดที่ 3 เสนอขายไม่เกิน 2,100 ล้านบาท อายุ 3 ปี 6 เดือน ครบกำหนดไถ่ถอนปี พ.ศ. 2563 มีอัตราดอกเบี้ยคงที่ 4.20% ต่อปี โดยหุ้นกู้ทุกชุดจะชำระดอกเบี้ยทุกๆ 6 เดือนตลอดอายุหุ้นกู้
ทั้งนี้บริษัทจะเสนอขายหุ้นกู้ดังกล่าวให้แก่ผู้ลงุทนสถาบัน และ/หรือผู้ลงทุนรายใหญ่ ระยะเวลาจองซื้อ วันที่ 23-25 พ.ค.60 มีผู้จัดการการจัดจำหน่ายหุ้นกู้ได้แก่ ธนาคารกรุงเทพ ธนาคารซีไอเอ็มบีไทย และ บล.ภัทร
อย่างไรก็ตาม บริษัท ทริสเรทติ้ง จำกัด จัดอันดับความน่าเชื่อถือของผู้ออกหุ้นกู้ที่ระดับ “BBB” แนวโน้มอันดับเครดิต “Stable” เมื่อวันที่ 10 พ.ย.59